Geen van SA se olieraffinaderye werk meerNet ŉ fraksie van Suid-Afrika se brandstofproduksie-kapasiteit is in hierdie stadium nog operasioneel nadat Sasol, die land se grootste brandstofprodusent, force majeure verklaar het weens die verskaffing van petroleumprodukte. Die stap is genoodsaak weens ŉ vertraging in die aflewering van ruolie aan die Natref-aanleg wat die maatskappy saam met TotalEnergies besit, het Bloomberg berig. Luidens ŉ verklaring van die maatskappy moes die aanleg sluit weens die vertraging met die aflewering van produkte en sal Sasol nie sy verantwoordelikhede vir die voorsiening van alle produkte vandeesmaand kan nakom nie. Dit is ŉ situasie wat groot kommer wek. Die sluiting van die aanleg beteken dat Suid-Afrika se ganse olieraffinaderyvloot nou stilstaan nadat verskeie ander aanlegte ook oor die afgelope twee jaar produksie opgeskort het. Die land se maandelikse petroleuminvoer sal teen volgende jaar na verwagting drie keer meer wees as wat dit voor die uitbreking van die Covid-19-pandemie was, het Bloomberg vroeër berig. Slegs Sasol se sintetiese brandstofbedrywighede, wat steenkool gebruik, is in hierdie stadium ten volle operasioneel. Dit is verantwoordelik vir sowat ŉ vyfde van die landwye kapasiteit. Dr. Wynand Boshoff, die VF Plus se woordvoerder oor energie, sê hoewel skeepsvragte ruolie wat nie betyds afgelewer is nie, die direkte oorsaak van die probleem is, is die grondoorsaak swak beleidsbesluite oor ’n lang tydperk. “Suid-Afrikaanse raffinaderye, wat selfs ’n dekade gelede nog vloeibare brandstof na buurstate kon uitvoer, het sodanig verminder dat slegs sowat 40% van die land se behoefte plaaslike geraffineer word,” sê Boshoff. “Die res word in voltooide vorm ingevoer. Dit beklemtoon die kwesbaarheid van die landsekonomie vir internasionale onsekerheid en selfs seetoestande.” Volgens Boshoff is ŉ strategiese noodvoorraad by Ogies opgeberg, juis om ŉ situasie soos hierdie te voorkom. Hy sê Gwede Mantashe, minister van minerale hulpbronne en energie, het onlangs in antwoord op ŉ parlementêre vraag gesê daar is geen voorraad by hierdie fasiliteit nie. Boonop steun Eskom swaar op dieselaangedrewe oopsiklus-gasopwekkers om die ligte aan te hou. Boshoff sê die “enigste ligpunt in hierdie donker prentjie is dat Natref deur die private sektor bedryf word”. “Rolspelers dui aan dat hulle alles moontlik doen om aanlegte so gou moontlik weer aanlyn te bring. Sou die land van ’n staatsonderneming afhanklik wees, kon die gevolge veel ernstiger wees. Die VF Plus het onlangs gewaarsku dat die huidige energiekrisis in ’n ekonomiese ramp kan ontaard. “Vooruitsigte lyk nou selfs slegter,” waarsku Boshoff. In hierdie stadium is die onderbreking by Natref net tydelik en volgens Bloomberg sal besendings ruolie binnekort begin aankom. Die aanleg sal teen die einde van die maand weer maksimum produksie bereik. Die raffinadery in Kaapstad, waar daar vroeër ŉ ontploffing was, sal na verwagting ook later vanjaar weer in bedryf gestel word.